奉送李彥國還廬陵
作者：張孝祥
朝代：宋

paragraphs: 李生來嶺南，自挾書一束。
食簞寄蕭寺，矻矻晝夜讀。
餘子讓頭角，文作翻手速。
小試不盡能，它日真可卜。
里中老仙伯，曾對玉堂宿。
高節老彌厲，名蓋斗南北。
掖垣我畏友，不愛萬鍾祿。
卷藏一丘下，勳業所迫逐。
子歸問道要，儲作饑歲穀。
富貴偶然耳，吾欲子金玉。